AMPA Institut Nou de Girona: de novembre 2014\nXerrada FAPAC: LOMCE\nde 20:30 a 22:00\nA l'Aula Magna de la Casa de Cultura\nPublicat per AMPA Nou Institut de Girona a dimarts, de novembre 25, 2014 Cap comentari:\nEtiquetes de comentaris: 2014-2015, FAPAC, Xerrades\nL'AMPA ja té logo!\nPublicat per AMPA Nou Institut de Girona a divendres, de novembre 21, 2014 1 comentari:\nCom comunicar-se amb fills adolescents\nPublicat per AMPA Nou Institut de Girona a dijous, de novembre 20, 2014 Cap comentari:\nEtiquetes de comentaris: 2014-2015, Activitats, FAPAC\nGirona balla per la Marató\nHem pensat que és una activitat interessant de publicar. Aprofitem per animar-vos a que ens feu arribar totes aquelles activitats que penseu que poden interessar a les famílies de l'institut i les publicarem al blog.\nEtiquetes de comentaris: 2014-2015, Activitats\nSeguint el calendari establert per a les eleccions al Consell Escolar dels Centres Educatius, dilluns passat es van publicar les candidatures. En la composició del primer consell escolar de l'institut hi haurà dos representants del sector pares: un escollit per tots els pares i mares i un altre designat per l'AMPA.\nEls pares i mares estem cridats a escollir un representant entre els dos candidats que s'han presentat:\nJudit (mare Biel P.)\nJosep M. (pare Laia)\nLa Xesca (mare Gashaw) serà la representant designada per l'AMPA.\nRecordeu que podeu anar a votar al vostre representant el dijous 27 de novembre de 2/4 de 2 a 5.\nPublicat per AMPA Nou Institut de Girona a dimecres, de novembre 19, 2014 Cap comentari:\nEtiquetes de comentaris: 2014-2015, Consell Escolar\nPublicat per AMPA Nou Institut de Girona a dijous, de novembre 13, 2014 Cap comentari:\nEtiquetes de comentaris: 2014-2015, Activitats, Ajuntament\nPublicat per AMPA Nou Institut de Girona a dissabte, de novembre 08, 2014 Cap comentari:\nTaller d'Estudi Assistit\nEl proper dilluns 10 de novembre començarà el taller d'estudi assistit a l'institut. L'horari serà de 2/4 de 5 a les 6, els dilluns i els dimarts.\nRecordeu que el preu per als socis de l'AMPA és de 12€ per una sessió setmanal i 24€ per les dues sessions.\nPublicat per AMPA Nou Institut de Girona a divendres, de novembre 07, 2014 Cap comentari:\nTrobada AMPAs de secundària\nLa FAPAC ha convocat per al dimarts 18 de novembre una trobada d'AMPAs de secundària del Gironès. Com que som una de les AMPAs més joves, ens han demanat de ser els anfitrions de la reunió.\nEsteu tots convidats i convidades a la trobada. Els temes a tractar semblen prou interessants.\nRecordeu que ha començat el procés d'eleccions del Consell Escolar de l'institut. El cens ja està publicat i es pot consultar a la finestra de consergeria.\nFins el dia 14 hi ha temps per presentar candidatures i el dia 27 de novembre a la tarda podrem anar a votar per escollir els nostres representants.


Què Llegeixes? :: Credits\nQuè llegeixes és una producció de la Institució de les Lletres Catalanes del Departament de Cultura i Mitjans de Comunicació de la Generalitat de Catalunya.\nDins del Pla de Foment per la Lectura del Departament de Cultura i Mitjans de Comunicació, la Institució de les Lletres Catalanes desenvolupa el nou portal Què llegeixes. I ho fa amb la col·laboració del Departament d’Educació i la Subdirecció General de Biblioteques, i amb el suport de Vilaweb.\nOriol Comas s’ha encarregat de la creació i el desenvolupament del Què llegeixes, Carlota Torrents n’és la cap de producció i l’administradora general. La programació i el disseny han anat a càrrec de Pukka's. En l'actualitat, la programació i el manteniment són a càrrec de Can Antaviana.


Com es pot recuperar el desig sexual? – El Blog de La Torre\nActualitat, Love is in the Air, Sexe\nCom es pot recuperar el desig sexual?\nEl desig està format per quatre components principals que poden afectar-nos: orgànic, emocional, psicològic i social.\nDesig… Aquest terme que ens agrada tant i que alhora ens confon. Avui, provarem de donar resposta a les preguntes més recurrents que ronden el desig, aclarirem dubtes sobre el propi terme, us revelarem que causa la falta de desig i us donarem pautes sobre què hem de fer per recuperar-lo.\nPer començar m’agradaria poder definir el terme de desig, però resulta una mica complicat com a conseqüència de la seva gran complexitat. Per això us exposo alguns termes afins amb els quals podeu relacionar-lo, i potser així us feu una idea millor sobre què vol dir realment aquesta paraula. Parlem de ganes, ànsies… Termes que donen molts matisos al propi significat de desig.\nPerò si ens obstinem a definir el desig sexual en si mateix seria alguna cosa com “la interacció entre processos cognitius i fisiològics, mecanismes neurofisiològics i bioquímics, juntament amb processos subjectius i psicològics”.\nUn altre concepte que hem de tenir en compte per comprendre el desig és la motivació sexual que ens impulsa d’alguna manera a llançar-nos a aquesta persona i/o objecte de desig.\nDesig és el mateix que excitació?\nNo, per res. És un error ben comú confondre desig amb excitació. En realitat l’excitació és una fase concreta dins del desig.\nAlgun cop has sentit falta de desig?\nSi alguna vegada heu sentit falta de desig no us preocupeu, és normal. A totes les persones ens passa en algun moment de les nostres vides, per no dir en bastants moments d’ella.\nLa raó principal és que el desig està format per quatre components principals que poden afectar-nos: orgànic, emocional, psicològic i social. Això té a veure amb malalties físiques que podem patir en un moment determinat, o potser algun medicament que inhibeixi el nostre desig, algun trauma o relació passada no satisfactòria, un trastorn psicològic, com per exemple la depressió; o el simple fet de la manca de valor que la societat li atorga a la nostra sexualitat.\nCom comentàvem anteriorment no existeix una única causa. És per això que l’ideal és parar i reflexionar sobre la causa particluar que et porta a aquesta situació. Si no ho tens del tot clar sempre és aconsellable començar per descartar problemes orgànics acudint al metge.\nEn alguna ocasió has pensat que ja no desitges a la teva parella i que simplement és moment de canviar?\nAquesta és la pregunta que amb més assiduïtat ens plantegem quan ens trobem en aquest punt de les nostres vides si no sentim desig, o si no el sentim amb la mateixa intensitat o freqüència que abans. No prenguis mai una decisió precipitada. El més probable que les condicions a les quals estigueu sotmesos us estiguin afectant més del que en realitat creieu. Tingueu en compte que el desig es troba altament influït per les emocions.\nQuè haig de fer per recuperar el meu desig?\nUna cop descartada una causa orgànica i descobert el possible origen de la manca de desig el primer que hem de fer és trobar temps, sí, temps. Necessitem escoltar-nos a nosaltres mateixos, saber que ens està succeint. El nostre cos ens parla contínuament, n’hi ha prou que ens aturem escoltar-ho i ell mateix ens donarà la resposta. I encara més si l’origen del problema és l’estrès, la falta de temps lliure amb la vostra parella, la intimitat… Aquest tipus de coses tan comuns avui en dia… El meu consell és donar-li prioritat a la relació, tant amb vosaltres mateixos com amb la parella. Busca el moment d’intimitat amb la parella però també amb tu mateix.\nNo deixis que la societat et consumeixi.\nPsicóloga, Sexóloga & Formadora en Sex Academy.\nFotografia: Jesús Escudero / Modelo: Lydia Parrilla\n22 Juny, 2018 18 Juny, 2018 elblogdelatorrefeatured\nSegüent Entrada següent: La demanda de places de P3 a l’escola pública supera la concertada


Assisteixen per part de l’administració, el Director General de recursos i règim Miquel T. el Sotsdirector general de Relacions laborals Ferran D.,el Cap de serveis de selecció Ferran C. i la Cap de serveis de Gestió Administrativa Alícia C.\nACORD TANCAMENT I TRASLLATS CENTRES PENITENCIARIS\nCom recordareu l’administració ens va fer a mans el document de proposta de pacte a aplicar en els trasllats de dependencies d’àmbit penitenciari. El document ha estat modificat amb aportacions sindicals importants tant en el fons com en la forma.\nL’acord garanteix finalment transport col·lectiu pel personal traslladat forçós i indemnitzacions econòmiques,(que a tall d’exemple no van tenir els companys de la Administració penitenciaria central) així com la realització de concursos restringits als nous centres pel personal afectat, o la prioritat de retorn al municipi d’ on siguin traslladats de manera forçosa. També es recullen altres garanties pel personal del grup D, torns horaris, llocs de treball, recol·locació d’interins del D, C, etc. Us adjuntem el pacte i l’acta parcial que desenvolupa alguns aspectes.\nEl pacte ha estat signat per CC.OO i UGTPRESONS, i es crearà una comissió de seguiment d’aquest on es tractaren i negociaren les condicions de tots els processos de tancament (CP Joves BCN, CP Dones BCN, CP Homes BCN, CP Figueres, CP Girona i CP Tarragona i els seus centres de substitució).\nPacte trasllats CPBaixa\nLLEI DEL GRUP D\nEl Director Gral. Miquel T, ens diu que el calendari de la llei del grup D, farà possible que es compleixi el compromís assumit per la Consellera Tura de que entri al Parlament abans de que acabi l’any, ens avancen que segurament el calendari de desplegament seria aproximadament el següent :\n2009 / Concurs restringit pel funcionari del D en servei actiu amb plaça del C en excedència.\n2009 / 1ª promoció interna especial. A causa de l’endarreriment sofert, inclouria el 100% de les places del D ocupades efectivament.\n2012-2013 / 2ª promoció interna especial, on participarien els que no puguin presentar-se a la 1ª per manca de titulació o habilitació.\nEncara que això representa un avenç positiu en la situació no deixarem de demanar compensacions tant administratives com econòmiques pels companys del D afectats pel retràs.\nComissió executiva del Sindicat de presons de la FSP-UGT de Catalunya\nBarcelona 16 de juny de 2008


Tag Archives: MUHBA\nAvui dilluns 16 de desembre a les 19:00 hores s’inaugurarà a l’edifici de La Model de la ciutat de Barcelona l’exposició Harry Walker: classe obrera i veïnat en lluita.\nLa mostra, organitzada per la Comissió del Centenari de la Prosperitat 1919-2019, fa un repàs d’una de les vagues més importants dels anys 70 a Barcelona i de la seva repercussió al barri en forma de lluites veïnals.\nOrganitzada també per l’Institut de Cultura de Barcelona i pel Museu d’Història de Barcelona, la mostra explica per una banda, la història de la vaga de la fàbrica automobilística Harry Walker i per l’altra, la lluita pel seu solar.\nLa vaga de la fàbrica Harry Walker, instal·lada a Barcelona des de l’any 1954, va començar el 16 de desembre de 1970 i es va allargar fins al 15 de febrer de 1971.\nVan ser 62 dies de protesta motivats pel creixement de la fàbrica, que cada vegada exigia més hores extra de feina sense remuneració i que va canviar també el sistema de contractació, passant d’un contracte definit a un de temporal. Aquesta situació de pèrdua de drets, ple d’inseguretats i d’explotació va motivar l’inici de l’aturada i va marcar un abans i un després en la lluita obrera per millorar les condicions de les persones treballadores.\nAquesta vaga va contribuir decisivament a anar ofegant de mica en mica la dictadura a les fàbriques i als barris, i va anar imposant la defensa d’un model democràtic i de llibertats al conjunt de l’Estat espanyol.\nD’altra banda, l’any 1973, l’empresa es va traslladar a Sant Andreu de la Barca amb el nom de Fagensa. A la Prosperitat hi quedava un solar de tres mil metres quadrats buit, amb un futur dubtós sobre un rerefons especulatiu per part dels propietaris, posant en marxa la possible venda del terreny per a la construcció d’habitatges.\nLa manca d’equipaments públics al barri va fer que el veïnat exigís a l’Administració ocupar el solar de l’antiga Harry Walker cobrint aquestes necessitats. I és en aquest punt on comença la segona lluita veïnal amb un únic objectiu: la construcció d’equipaments públics.\nEl 29 de març de 1974 es presentà el nou Pla Comarcal, que destinava uns quants solars a equipaments i zones verdes. Un pla que frustrava, en part, les empreses constructores d’habitatges. Finalment, i en el darrer moment, es va aprovar la construcció d’habitatges en dues parts del terreny: al carrer de Baltasar Gracián, 3 i 5, i a la cantonada de Sant Francesc Xavier amb Badosa.\nL’acció social i la reivindicació veïnal van fer que el barri se sortís amb la seva i aconseguís que bona part dels terrenys es destinessin a la construcció d’equipaments públics: un Centre d’Assistència Primària, un institut, una escola i un poliesportiu, a més de l’actual plaça.\nRecordem que l’Ajuntament de Barcelona enguany ha editat Harry Walker: lluita obrera, victòria veïnal, un llibre que, d’una banda, explica la vaga de 62 dies que l’any 1970 van protagonitzar els treballadors i treballadores de la fàbrica Harry Walker, i, de l’altra, la lluita veïnal en contra de l’especulació i a favor de nodrir al barri d’equipaments públics.\nEl CRAI Biblioteca del Pavelló de la República ha cedit documentació diversa del seu fons d’arxiu. Aquí teniu alguns dels documents que podeu trobar:\nL’exposició serà itinerant i fins al 26 de gener de 2020 serà a la presó Model de Barcelona. Després la podreu veure: del 27 de gener de 2020 al primer de març de 2020 al Centre Cívic Lleialtat Santsenca, del 2 març de 2002 al 15 de març a la Marquesina de Via Julia i a partir del 16 de març al MUHBA Oliva Artés.\nL’ entrada és gratuita! No us la perdeu!\nCategories: Exposicions, Fons d'arxiu, La Biblioteca difon el seu fons, Notícies d’actualitat, Notícies de la biblioteca | Tags: La Model, MUHBA | Permalink.


la pedra i el marge / LPM: Als tebis\nNo són els temps que corren aptes per als tebis, vull dir els propensos a la cabotada, els qui van perdent la mirada a còpia de mirar sempre cap a una altra banda, els del cap sota l'ala, els qui no es paguen un cafè ni per equivocació, els qui a la que bades s'emporten el periòdic d'amagatotis, els qui no són simpàtics ni antipàtics però els costa déu i ajuda dir bon dia. Els temps de crisis públiques i notòries, quan la por és induïda com a mesura profilàctica i la gasiveria fa la seua cara més lletja, solen col·locar a cadascú en el lloc que li pertoca, i no s'hi valen mitges tintes ni tebieses. La recent vaga dels ensenyants valencians, tot i les precarietats d'una convocatòria més carregada d'ombres que de llums necessàries i unes estructures organitzatives i uns discursos (voluntats i mèrits personals a banda) propers a l'obsolescència, radiografia amb prou exactitud, em sembla, el conjunt de la societat valenciana actual i la gran massa dels malnodrits per la tebiesa. Amb la que ha caigut, està caient i caurà ben prompte sobre l'escola pública i l'ensenyament en general no deixa de sorprendre que tan sols un 35 % pam dalt pam baix s'haja plantat amb el molt sofert i contrastat mecanisme de la vaga. Però encara sorprén més, per molt habituat que estigues a viure en l'erm del menfotisme, que la indignació i la resposta de la ciutadania davant la burla del lladronici sistemàtic i la devaluació democràtica no siga encara prou voluminosa i decidida com per començar a girar la truita. No ens enganyem, l'herència de la incultura i la narcosi de quan molts es pensaven que ací es lligaven els gossos amb llonganisses, de la despolitització analfabeta, és una boira que no es dissipa amb unes poques ventades. Hem deixat durant massa temps que la política ens la fessen els altres i ara hem d'aprendre a correcuita i sobre la marxa a agafar un destí que envesteix com un bou per les banyes. Aquest aprenentatge, que en primer lloc s'escenifica a les aules, va estretint l'espai on els tebis encara es pensen que sobreviuran fent la viu-viu i esperen amb els braços creuats el mannà del jubileu, espasa de doble tall. Potser n'eixirem tots escaldats, però molt més els qui es miraran a l'espill incapaços de reconèixer-se.\nPublicat a Levante-EMV, dissabte 19 de maig de 2012.\nEtiquetes de comentaris: Als tebis\nJosé Manuel 23 de maig de 2012, a les 18:56\nAls tebis se´ls portarà el vent, als valents els farem ser sempre al nostre costat. Ara més que mai descobrim on està cadascú de nosaltres, dels nostres col.legues, dels nostres companys de feina i vida. S´ha d´estar en la lluita, les assamblees, les vagues i les manifestacions, és on toca estar com treballadors de l´ensenyament públic. I si potser un dia et trobes de prop a algun diputat electe d´aquells ex-molt honorables: mirar-los amb ulls desafiants, mostrar la teua samarrete reivindicativa i anar-te lluny a poc a poc deixant-li pensar; què volien aquestes persones que em tractaven com si jo fos un tebi, un indeseable i un lladre, jo que he sigut d´allò més important?\nManel Rodríguez-Castelló 25 de maig de 2012, a les 19:39\nQue déu nostre senyor t'escolte, Long John Silver.


Report diari sobre el coronavirus: Caos a Catalunya amb el passaport covid. L'OMS es mostra preocupada per les mutacions de la nova variant\nReport diari sobre el coronavirus: Caos a Catalunya amb el passaport covid. L’OMS es mostra preocupada per les mutacions de la nova variant\nActualització: 26.11.2021 - 20:47\nAvui s’ha alertat arreu del món de la variant nu, detectada per primera vegada a Sud-àfrica i que ja ha arribat a Europa –amb un cas confirmat a Bèlgica–, Botswana, Israel i Hong Kong. L’OMS l’ha avaluada i l’ha anomenada omicron. La variant té un gran nombre de mutacions, algunes de les quals són preocupants, segons que ha dit la institució. L’evidència preliminar suggereix un risc més gran de reinfecció i, de moment, s’ha detectat un ritme de contagis més ràpid que en la resta de variants conegudes. Els grups tècnics de l’OMS la continuaran analitzant.\nPer la seva banda, el Centre Europeu per a la Prevenció i Control de Malalties l’ha qualificada de variant d’interès pel nombre alt de mutacions i n’analitza si té una transmissibilitat més gran. Arran d’això, el govern espanyol suspendrà els vols a Sud-àfrica i Botswana. La mesura entrarà en vigor dimarts i va en la línia de la proposta de la Unió Europea, que ho ha demanat aquest matí als estats.\nAra com ara, les dades en l’àmbit europeu tenen una tendència negativa, amb un creixement de casos. Àustria i Eslovàquia han decretat un confinament i la resta d’estats han endurit les restriccions.\nEn l’àmbit de país, a Catalunya, el conseller de Salut, Josep Maria Argimon, ha anunciat que l’obligatorietat de presentar el certificat covid per a accedir a bars, restaurants, gimnasos i residències, s’ajorna almenys fins dilluns. La causa és el col·lapse de la pàgina web i l’aplicació la Meva Salut, en què hi ha una cua de mig milió d’usuaris per a descarregar el certificat. La Generalitat ho ha justificat per la descàrrega de 707.000 certificats en tan sols quatre dies. També hi ha hagut cues de centenars de persones per a vaccinar-se arran de l’ampliació dels espais en què el certificat és obligatori.\nAl País Valencià, la fiscalia ha informat que no s’oposa a l’obligatorietat del certificat covid a restauració i bars de més de cinquanta persones, lleure nocturn, hospitals i residències. Una mesura que haurà d’avalar el TSJ i que, segons la Generalitat, és previst que estigui vigent durant un mes. Avui també s’han vaccinat centenars de persones en els punts mòbils que s’han establert en les zones comercials més concorregudes.\nA Andorra avui ha entrat en vigor el passaport covid per accedir als bars, restaurants i cafeteries per als més grans de setze anys. A més, s’ha anunciat que a partir de dilluns vinent també s’haurà de presentar obligatòriament per accedir als centres termals i balnearis, a les instal·lacions culturals i esportives –inclosos els museus, les biblioteques, els cinemes i els gimnasos–, les perruqueries i centres d’estètica, els hotels i allotjaments turístics i les sales de jocs recreatius i d’atzar.\nAls Països Catalans s’han registrat 1.647.303 casos i 33.603 morts, i actualment hi ha 229 pacients a les UCI.\nLa píndola de Jordi Goula: Unes 70.000 dones amb estudis superiors estan desocupades\nA tot el món, les darreres xifres són de X260.088.715 casos confirmats i 5.197.052 morts. Del total de casos, 235.114.551 ja es consideren guarits, segons dades de Worldometer. Els cinc estats més afectats en aquest moment són:\n–Els Estats Units d’Amèrica, amb 48.978.500 casos i 798.391 morts;\n–L’Índia, amb 34.544.882 casos i 466.980 morts;\n–El Brasil, amb 22.043.417 casos i 613.416 morts;\n–Regne Unit, amb 10.021.497 casos i 144.433 morts.\n–Rússia, amb 9.468.189 casos i 269.057 morts.\n–L’estat francès, amb 7.483.282 casos i 118.734 morts;\n–A l’estat espanyol hi ha 5.111.842 casos i 87.904 morts.\n–Euronews: El primer cas d’Europa de nova variant de la covid s’ha descobert a Bèlgica (en anglès)\n–Franceinfo: La cinquena onada de la covid-19 demostra que el vaccí és ineficaç? (en francès)\n–Deutsche Welle: Per què creix la taxa de mortalitat de la covid a Alemanya? (en anglès)\n–The Guardian: Els països rics podrien haver evitat una nova variant de la covid (en anglès)


Quan els txecs van canviar el futbol català (Toni Padilla)\nQuan els txecs van canviar el futbol català\nTONI PADILLA BARCELONA 19/10/2011 00:00\n260x366 El cartell dels dos amistosos de l'Sparta de Praga a Barcelona el Nadal del 1921. / FC BARCELONA El cartell dels dos amistosos de l'Sparta de Praga a Barcelona el Nadal del 1921. / FC BARCELONA\nEl dia de Nadal del 1921 milers de barcelonins van pelegrinar cap a Montjuïc. No es volien perdre el partit entre el Barça i l'Sparta de Praga txec, un partit que servia per inaugurar l'estadi de l'antiga pedrera de la Foixarda. Més de 25.000 espectadors van fer acte de presència en un amistós que, per a molts, va marcar un abans i un després en el futbol català: el futbol ja era major d'edat. Un any després el Barça es feia construir el camp de les Corts, i l'Espanyol aixecaria Sarrià el 1923. El mateix Josep Samitier, que va jugar aquell dia, admetia: "Sempre he cregut que la visita de l'Sparta va ser decisiva per al futbol català. A partir d'aquells partits el públic va créixer com l'escuma".\nAl futbol català hi ha un abans i un després de les gires dels equips txecs i del centre d'Europa dels anys 20. L'Slavia va ser el primer equip del centre d'Europa a jugar a Barcelona el 1920 -abans havien vingut francesos, anglesos, suïssos i alemanys-, i el 1921 l'Sparta va generar una expectació mai vista. Els txecs arribaven precedits per la fama de ser el millor exponent d'una escola de futbol temible. El ressò mediàtic d'aquells partits i el fet de plantar cara sobre la gespa va marcar l'inici d'una època daurada, la dels Samitier, Zamora i Sagi-Barba. La dels grans estadis, la dels jugadors famosos, la d'aprendre's de memòria els noms dels rivals i la de comprar premsa esportiva.\nDel 1920 al 1934 nou equips txecs van visitar Barcelona per jugar-hi amistosos que van convertir els partits de Nadal en una tradició. El públic va veure en acció els grans clubs de Praga, com l'Slavia, l'Sparta, el Moravski, el Deutscher -el club dels alemanys de la ciutat- i l'Union i el Viktoria de Zizkov, poble incorporat a Praga el 1922. També van fer gires per casa nostra el Maccabi de Brno (1923) i l'etern rival del rival del Barça aquesta nit: l'SK Plzen, que el 1933 va encaixar golejades davant del Barça i el Sabadell. Molt havia canviat el futbol des d'aquell 1921 en què l'Sparta feia por i el futbol txec era el germà gran del català. I encara més ha canviat ara, amb els txecs arribant espantats a un Camp Nou convertit en temple globalitzat d'un esport que va començar a canviar a Catalunya el dia que ningú es va voler perdre la visita de l'Sparta, el 1921. El dia en què milers de catalans van veure un partit davant d'un rival txec enfilats pels turons de Monjuïc, abduïts per un esport que ho canviaria tot.\nUn casino amb la meitat de sales lliures de fum obtindrà 2 dels 100 punts de...


90 anys de la proclamació de la República Catalana: què va passar a Mataró aquell 14 d'abril? - Ajuntament de Mataró\n90 anys de la proclamació de la República Catalana: què va passar a Mataró aquell 14 d'abril?\nDes d'Esquerra Republicana de Mataró commemorem el 90è aniversari de la proclamació de la Repúbl...\nDes d'Esquerra Republicana de Mataró commemorem el 90è aniversari de la proclamació de la República a la nostra ciutat. A les 9:15 del matí farem una ofrena floral al monument a les víctimes del franquisme i difondrem diverses qüestions relacionades amb la República al llarg del dia d'avui.\nPerò què va passar aquell 14 d'abril de 1931 a Mataró?\nPer respondre-ho, adjuntem un fragment extret del llibre "Josep Abril. Alcalde de Mataró afusellat pel franquisme" que repassa la seva biografia. Podeu descarregar-vos-el en aquest enllaç.\nUn cop coneguts els resultats, Mataró, com tot Catalunya, celebrà el triomf. Segons el Diari de Mataró: «En circular la notícia d’haver-se possessionat de la Casa de la Ciutat els regidors republicans elegits el diumenge passat i haver proclamat la República a Mataró, començaren a plegar els obrers de les fàbriques [...] Els consellers republicans constituïts en comitè revolucionari rebien comissions, es posaven en comunicació amb les noves autoritats barcelonines [...] Mentrestant la Banda Municipal es preparava per a donar un concert davant la porta principal i s’encenia l’il·luminació extraordinària, ensems que s’endomassaven els balcons.»\nA Barcelona, al migdia del 14 d’abril, Lluís Companys proclamava la República des del balcó de l’Ajuntament i poc després Francesc Macià proclamava la República Catalana des del Palau de la Diputació, unes hores abans que es proclamés la República Espanyola a Madrid. Realment foren uns moments emotius. Francesc Rossetti, segons expliquen, gairebé plorava d’emoció i va sortir al balcó de l’Ajuntament per comunicar a la gentada que estava al carrer, les notícies que venien des de Barcelona.\nEl dia 14 a dos quarts de 8 del vespre, prèvia convocatòria feta pel Comitè Revolucionari, els disset regidors electes de la Coalició Republicana-Socialista demanaren constituir-se provisionalment i elegir amb caràcter d’interinitat, l’alcalde i les tinences d’alcaldia fins a la constitució definitiva. El secretari, Nicasio Sánchez de Boado, va dir que segons les disposicions vigents s’havia de procedir a la constitució de l’Ajuntament o Comitè provisional, amb el nomenament de l’alcalde i cinc tinents d’alcalde.\nDesprés de diverses discussions, Vicenç Esteve proposa que Josep Abril fos l’alcalde com a persona de més edat i que els tinents fossin: 1r, Joaquim Cabanyes; 2n, Jaume Comas; 3r, Jaume Recoder; 4t, Francesc Rossetti; i 5è, Francesc Anglas. Quedà constituït el Comitè provisional, que fou aprovat per unanimitat dels assistents; els regidors elegits per la Coalició Administrativa no hi van assistir. Va presidir l’acte el regidor Jaume Recoder per ser el que tenia més nombre de vots. Aquest va mostrar la seva satisfacció de donar la presidència a Josep Abril.\nJosep Abril va fer una breu intervenció manifestant el seu agraïment per haver estat elegit alcalde, prometent ser recte i justicier. Després es donaria possessió a les respectives tinències d’alcaldia. Tots ells també feren unes breus intervencions. Jaume Recoder, com a representant d’Acció Catalana, va dir que se sentia orgullós perquè havia ajudat a obtenir el triomf electoral. Joaquim Cabanyes reconeixia la confiança que havia rebut del poble i s’afirmava en el propòsit de treballar pels interessos de Mataró, Catalunya i la República. Jaume Comas va dir que prenia possessió del seu càrrec gràcies a la classe treballadora que ell representava i que, per tant, defensaria, que amb l’esforç de tots havia estat possible l’enfonsament del règim i treure un govern opressor. I que calia convocar eleccions legislatives per normalitzar la nova situació política. Agustí Montaner se sentia orgullós d’haver ajudat a guanyar les eleccions i expressà la seva satisfacció perquè s’havia pogut establir una República Catalana que amb les altres regions formaria una Confederació Ibèrica. Francesc Rossetti deia sentir-se emocionat per uns moments que seran històrics, i impressionat per formar part del primer Ajuntament republicà de Mataró, es ratificà com a defensor dels drets dels treballadors.\nEnmig d’aquest ambient emotiu i d’entusiasme, Josep Abril intervingué i els digué que en aquells moments sublims no s’havien de deixar enganyar per les passions, calia tenir civisme i serenitat i els demanà que no es deixessin portar per exaltacions. Per la seva part el regidor Jaume Recoder demanava enviar telegrames als presidents Macià i Alcalá-Zamora manifestant-los com el poble de Mataró havia acollit el triomf de la República, i demanava que de l’Espanya vella naixés una federació d’estats que representessin l’harmonia i la germanor entre tots els pobles d’Ibèria.\nJosep Abril, amb aquestes paraules, demostrà que el càrrec d’alcalde no només li feia honor per ser el republicà de més edat, sinó també ser el més experimentat en la política municipal. El llarg recorregut polític com a representant de les aspiracions històriques de Francesc Pi i Margall a la ciutat es posà de manifest. Així es va cloure la sessió constitutiva.\nImmediatament, els regidors republicans van sortir al balcó i van comunicar la constitució provisional del govern de la ciutat. La Banda Municipal tocà La Marsellesa, l’Himne de Riego i Els Segadors. La gent estava engrescada, ho mostraven amb aplaudiments. Entre mig d’aquest entusiasme es va llançar des del balcó de l’Ajuntament un bust del rei Alfons XIII, com a símbol d’haver enderrocat la monarquia.\nSegons el Diari de Mataró, a les 10 de la nit d’aquest mateix dia, un escamot d’Artilleria i la banda de cornetes es presentà davant la Casa de la Ciutat. Fou baixada la bandera republicana amb la llaçada catalana que onejava en el balcó principal i les tropes li presentaren armes. La multitud es descobrí respectuosament. Un oficial prengué la bandera i el capità que manava el piquet digué: «En nom del Capità General de Catalunya queda proclamada la República»\nTot i la satisfacció d’aquells moments, els regidors eren conscients que era un Ajuntament provisional, ja que feia falta el desplegament de les corresponents disposicions reglamentàries del nou règim. Josep Abril escriurà una carta amb aquesta informació al president del govern provisional, signada el 15 d’abril.


La Cotorra de la Vall: Compromís denuncia que la Generalitat paga més de 11.000 línies de telèfon mòbil al mes\nCompromís denuncia que la Generalitat paga més de 11.000 línies de telèfon mòbil al mes\nLa Generalitat paga un total de 11.304 línies de telèfon mòbil, segons es desprèn de les respostes de diverses conselleries a una petició de documentació realitzada pel portaveu del Compromís a les Corts, Enric Morera.\nEl també secretari general del Bloc, en un comunicat, ha explicat que les conselleries de Solidaritat i Ciutadania, Medi Ambient i Turisme han estat les primeres a contestar a la petició de documentació sobre la relació de telèfons mòbils que es paguen des de la Generalitat a través dels seus departaments, empreses o fundacions públiques.\nNo obstant això, Morera ha indicat que " la mateixa resposta ens ha estat enviada per triplicat ", ja que aquests tres departaments de la Generalitat "només han canviat el nom de la conselleria i el text és el mateix ", de manera que " no aporta cap novetat ni informa res del que s'havia demanat", sobre tot el cost. "La informació ha permés saber que la Generalitat paga 11.304 línies de telèfon mòbil, i poc més". La despesa no ha estat informada.\nEl síndic de Compromís ha dit que la resposta ve a ratificar que el govern de Francisco Camps és el menys transparent de la història de la democràcia valenciana prova d'això és tot el que ha passat amb la trama Gürtel.\nEn opinió d'Enric Morera "sembla que tinguin por de saber què despesa telefònica fan els militants del PP que estan contractats per conselleries, organismes públics , empreses i fundacions. Pagar 11.000 línies telefòniques al mes suposa una gran càrrega per a les arques de la Generalitat i haurien de pensar en anar reduint línies que no siguin necessàries " .\nMorera ha recordat que el govern valencià ha estat cridat a l’ordre pel Tribunal Constitucional davant la falta d’informació als diputats “i ara torna a demostrar que és un govern opac, que viu tranquil a la foscor, en la desinformació i en la marginació dels drets parlamentaris dels diputats" .\n- Segons agència Europa Press\nHi ha diners per a tot els balafiaments: mòbils, Papa, formules 1, sobrecostes exagerats etc, però no per a més professors, més hospitals, més escoles, més ajudes a la música i les escoles, només per dir-ne uns quants, sense oblidar els endarrerits pagaments a empreses proveïdores.\n13 de set. 2010, 9:42:00


Salveu al soldat Mas (Albert Sánchez Piñol)\nCom vostès deuen saber Salveu al soldat Ryan és un film que se situa en el desembarcament de Normandia i els dies posteriors. (Si volen continuar llegint, els adverteixo que hi ha spoilers ). La seqüència inicial, el desembarcament nord-americà a la platja d'Omaha, està considerada la millor translació a la pantalla d'un episodi bèl·lic. Les imatges són tan crues, la violència tan extrema, que al final d'una seqüència tan llarga i pertorbadora l'espectador només pot arribar a una conclusió: que la massacre anul·la qualsevol victòria.\nVostès em perdonaran la metàfora fàcil, però tinc la sensació que aquest país acaba de viure un desembarcament a Omaha. Amb un afegit: que les tropes sobiranistes van posar un peu a la platja i, pel que sembla, ningú s'esperava (!) que des del búnquer hi hauria gent disparant a tort i a dret. I, com al film, la victòria ha estat tan dolorosa que obviem un detall fonamental: que la platja ha quedat en mans dels sobiranistes, i no dels altres.\nNo fa gaire vaig preguntar a un periodista escocès per la principal diferència que veia entre Escòcia i Catalunya. "Que a Escòcia -em va contestar- la gent votarà amb la butxaca i a Catalunya, en canvi, el debat és passional". Segurament tenia raó. Per això l'endemà de les eleccions els mitjans de Madrid estaven eufòrics i els catalanistes abatuts. Però la premsa estrangera, d'un to molt diferent, sap que l'endemà d'unes eleccions no hi ha sentiments, només números.\nUn dels mèrits narratius de Salveu al soldat Ryan és que l'autèntica aventura comença després de la batalla. La victòria a la platja va ser tan ajustada, i confusa, que alguns soldats van quedar rere les línies enemigues. Entre ells Ryan, un paracaigudista que ja havia perdut tres germans al camp de batalla. L'alt comandament ordena a Tom Hanks que hi vagi i rescati Ryan. Hanks obeeix amb disgust: sí, tots formen part del mateix exèrcit, però la seva solidaritat elemental la dedica a l'esquadró que comanda, que haurà d'arriscar-se innecessàriament per Ryan. De vegades la realitat imita la ficció amb tanta fidelitat que n'hi ha per pixar-se de riure: si posem un casc militar al senyor Junqueras ja tenim l'actualitat convertida en una pel·lícula.\nAquest és un país amb unes virtuts innegables: som receptius, integradors, tolerants i solidaris, i són precisament aquests valors els que ens han permès continuar existint com a comunitat humana. Les mateixes estructures que ens neguen i oprimeixen, paradoxalment, han forjat aquest caràcter. Tenim genis. Som naturalment imaginatius: només el català pot compaginar, amb alegria i coherència extrema, la reivindicació d'un estat propi amb l'odi a les fronteres.\nPerò també tenim defectes, i greus: entre nosaltres hi sovintegen els inconstants i ploramiques. Quan ens il·lusionem, tenim una capacitat, gairebé infinita, per no voler veure els obstacles que ens separen de la fita il·lusionadora. I aquesta mateixa societat que proclama el seu amor per l'esforç cau en el desànim amb una facilitat tristíssima. Aquí tothom remuga. Ens acusen de dir que la culpa de tot sempre la té Madrid. És un tòpic fals, és exactament a l'inrevés: el gran problema dels catalans és que tendeixen a creure que tots els mals provenen d'ells mateixos i, en conseqüència, són irresolubles. La por, i la por al ridícul, massa sovint, ens paralitzen. Rondina i gemega el català per l'absència d'un líder fort. Però quan algú, generós i abnegat, s'hi ofereix, entre tots l'apunyalem i, a sobre, ho fem, quina mesquinesa, amb l'orgull del tiranicida.\nJa ho deien els antics: les victòries amaguen les autèntiques virtuts dels combatents. Allò que posa realment en evidència el geni d'un guerrer és la derrota. Quan després de moltes peripècies Tom Hanks per fi troba Ryan rep una sorpresa fenomenal: Ryan vol continuar lluitant. I, en efecte, lluiten plegats. I vencen. Però la victòria té un preu espantós: la mort de Tom Hanks, que en el seu últim instant xiuxiueja: "Ryan, sigui digne de tot això". I així, mitjançant la paraula, es produeix una transferència perfecta entre el sacrificat i el salvat. Ja no importa qui és qui, la victòria final, ara sí, dona sentit a tot el dolor que ha costat obtenir-la. Fins i tot aquell atroç desembarcament a Omaha.\nSí, ja ho sé, ni el senyor Junqueras ni el senyor Mas estarien gaire d'acord en els seus papers. Doncs mirin, és molt senzill: la diferència entre la vida i una pel·lícula és que a la vida pots fer canvis en el guió.\nPerò per l'amor de Déu: no en facin gaires.


Un assaig a l’últim de Bruno Granell permet al Barça sumar la bonificació defensiva per seguir en la lluita pel play off.\nLa Vila Joiosa, 7 de gener de 2018 – El FC Barcelona visitava avui el camp del CR La Vila en el partit corresponent a la tretzena jornada de lliga. El matx ha acabat amb victòria local tot i l’intent de remuntada dels blaugranes en el tram final de partit que ha deixat el 22-21 definitiu en el marcador.\nUn matx poc vistós\nEl Barça arribava al partit després d’una gran primera volta i d’haver posat contra les cordes al líder de la competició en la passada jornada de lliga. El CR La Vila ha estat capaç d’avançar-se en el marcador en el minut 14 de partit amb el primer assaig transformat dels alacantins (7-0).\nAbans del descans, els locals han ampliat la diferència a l’electrònic amb un segon assaig que ha deixat el 14-0 en el minut 28 de partit. Tot i les clares ocasions que el Barça ha tingut per escurçar el marcador, el resultat s’ha mantingut 14-0 quan s’ha arribat al descans.\nPrimer punt de l’any\nEn la segona part els de Tomy García han materialitzat les ocasions que han tingut. El primer assaig del Barça ha arribat en el minut 54, uns minuts després del tercer assaig local (19-0), obra de Juan Cruz i transformat per Bautista Guemes (19-7).\nEn els últims 10 minuts, els blaugranes han fregat la remuntada gràcies a dues marques, la primera de Martín García i la segona de Bruno Granell (les dues transformades per Guemes). Finalment el marcador reflectia un ajustat 22-21, el que permet als blaugranes sumar un punt de bonificació defensiva que els manté en la part alta de la classificació amb 33 punts.\nImatge d'Edu Rois\nEls blaugranes afronten aquesta segona part de la temporada motivats i amb dos objectius molt ambiciosos: la semifinal de la Copa del Rei i la lluita per entrar en el play off\nBarcelona, 15 de desembre de 2017 – El pròxim diumenge a les 12:00h el primer equip del FC Barcelona rebrà el VRAC Quesos Entrepinares en el partit corresponent a la dotzena jornada de lliga. Aquest serà el primer matx de la segona volta a la qual el Barça arriba després de signar una gran primera part de la temporada.\nEls de Tomy García quasi tripliquen els punts aconseguits en la mateixa jornada de la passada temporada. El 2016, el Barça sumava 12 punts a l’acabar la primera volta mentre que enguany en suma 31. Unes xifres que són gràcies a les 6 victòries i els 7 punts de bonificació ofensiva aconseguits.\nAquestes xifres situen els blaugranes en plena lluita pel play off. De fet, aquesta situació ha fet que el mateix equip es marqui com a objectiu mantenir-se en aquesta lluita fins el final de la temporada. Tot i que l’equip sap que serà difícil, els jugadors no renuncien, ni de bon tros, a acabar la fase regular entre els sis primers.\nD’altra banda, per aquest segon tram de la temporada, el Barça també afronta amb molta ambició la semifinal de la Copa del Rei, que es disputarà el pròxim 28 de gener a la Teixonera i que enfrontarà el Barça i el SilverStorm El Salvador.\nPer començar, un rival imbatut\nEl primer rival dels de Tomy aquesta segona volta serà el VRAC Quesos Entrepinares que arriba com a líder i sense haver perdut ni un sol partit en onze jornades.\nA l’anada, els blaugranes van acabar caient per 35 a 18 tot i que els catalans van plantar cara durant els primers 40 minuts de partit.\nEl matx d’aquest diumenge, es disputarà a la Teixonera i començarà a les 12:00h.\nEl segon equip de la secció buscarà recuperar el títol després de proclamar-se campió ara fa dos anys\nBarcelona, 16 de desembre de 2017 – El FC Barcelona “Blau” començarà aquest cap de setmana el seu camí cap el títol de la Divisió d’Honor Catalans. Els blaugranes volen recuperar el títol que van aconseguir fa dos anys i que l’any passat es va acabar enduent el Castelldefels.\nEl conjunt de la Teixonera és conscient que el camí no serà fàcil. Abans els blaugranes hauran de disputar una fase regular, a una única volta, on hauran d’enfrontar-se a equips com el CR Sant Cugat, l’INEF Lleida, o el Gòtics RC, entre d’altres.\nAquestes 11 jornades decidiran quins són els sis equips que passen als play off, dels quals els dos primers passaran directament a les semifinals, mentre que del tercer al sisè realitzaran una ronda de quarts de final. El guanyador de l’eliminatòria entre el quart i el cinquè jugarà la semifinal davant del líder de la lliga, mentre que el que resulti guanyador del tercer i sisè s’enfrontarà al segon classificat.\nLes semifinals es jugaran el 14 i 15 d’abril, que igual que la final (que es disputarà el 22 d’abril), serà a partit únic.\nLes dates de la DH CAT\nFASE DE LA COMPETICIÓ DIES\nInici de la fase regular 16 i 17 de desembre del 2017\nFinal de la fase regular 24 i 25 de març de 2017\nQuarts de final 7 i 8 d’abril de 2018\nSemifinals 14 i 15 d’abril de 2018\nFinal DH Cat 22 d’abril de 2018


12 de gener: estat de situació de la COVID-19 al Baix Empordà | SSIBE\nDimarts, 12 de gener de 2021 | Assistencial\n12 de gener: estat de situació de la COVID-19 al Baix Empordà\nContinuen essent elevats els resultats positius de la prova diagnòstica de COVID19 (al voltant de 400 proves positives / setmana) i per tant la situació no millora i preveiem un increment del nombre d'ingressos hospitalaris de pacients amb COVID19 i increment del nombre de pacients ingressats amb COVID19 greus.\nEn canvi, de moment no es detecta casos de grip comú.\nDavant l'increment de casos de COVID19 cal extremar les mesures de protecció per reduir els contagis: evitar trobades socials, relacionar-nos amb la bombolla de convivència, reduir la mobilitat, ventilar espais, ús de mascareta, neteja de mans, i distància de seguretat.\nCribratges de professionals i nombre de professionals positius.\nA Serveis de Salut Integrats Baix Empordà seguim fent els cribratges als professionals seguint l'ordre establert. Actualment hi ha 34 professionals positius de COVID19, incrementant en relació a la setmana passada.\nNivell d'ocupació i gestió als nostres centres:\nSeguim amb un alt nivell d'ocupació de l'hospital (entre el 80 i el 90%) amb 28 pacients ingressats amb COVID19. A Palamós Gent Gran hi ha 12 pacients ingressats amb COVID19.\nA l'hospital, des de l'11 de gener i durant 4 setmanes, i com a dispositiu de reforç que es fa cada hivern, s'han obert 9 llits més a la tercera planta d'hospitalització.\nSeguim amb funcionament de quiròfan només per a urgències i neoplàsies i un o dos quiròfans per a intervencions que no requereixen ingrés hospitalari i no es programen cirurgies amb ingrés fins que la ocupació a l'hospital ho permeti. Es continua amb la restricció de visites als pacients ingressats.\nL'atenció primària segueix fent activitat de seguiment de pacients crònics, patologia aguda, proves COVID i control de pacients amb COVID-19 amb les figures ja integrades de gestor COVID, gestor escola i l'equip mèdic. Recordem que sempre que es pugui cal trucar abans per a que valorin si l'atenció podrà ser telefònica o bé si ha de ser presencial.\nA Palamós Gent Gran el brot de COVID-19 de finals del mes de novembre està controlat. La residència és verda, és a dir no hi ha cap cas sospitós ni cap cas positiu. En l'àmbit sociosanitari ja es poden fer els ingressos dels pacients COVID-19 o no COVID-19 i que precisen aquest recurs assistencial.\nAquest matí hem iniciat la vacunació contra la COVID-19 als professionals de SSIBE. Les primeres dosis, de la primera ronda de 465 dosis, s'han administrat a personal de Palamós Gent Gran i del Servei d'Urgències i de la planta d'hospitalització COVID-19 de l'Hospital de Palamós. Està previst que avui es vacuni a 200 professionals.\nLa vacuna és per a tots els treballadors i s'ha establert un ordre de vacunació en funció de l'exposició a COVID-19: primer els professionals de Palamós Gent Gran, després professionals amb risc més alt d'exposició a COVID-19 (urgències, plantes d'hospitalització), després professionals que treballen en àmbits on té més risc el pacient i així fins a la totalitat dels treballadors. Si disposem de les vacunes està previst que es pugui realitzar en tres setmanes.\nPer portar a terme la vacunació diferents infermeres han rebut formació específica i s'han organitzat en diferents grups formats cadascun d'ells per tres infermeres i un/a administratiu. Aquest equips faran possible que es pugui vacunar als professionals al seu propi centre de treball.\nL'inici de la vacunació dels professionals de SSIBE a més a més ha coincidit amb la vacunació dels residents a Palamós Gent Gran i que porta a terme Salut Pública.\nPots consultar l’informe d'estat de situació anterior (5 de gener de 2021)


No et perdis la fira de l'oli i del pa a Seva!\nEl municipi acull per primer cop aquesta iniciativa amb l'objectiu d'impulsar el consum de productes de qualitat i proximitat. Aquest esdeveniment tindrà lloc el dissabte 15 d'abril.\nLa plaça de la Creu es prepara per viure el dissabte 15 d'abril, durant tot el dia, la primera fira de l'oli i del pa, una activitat organitzada per Eixmedia i Firalia amb la col·laboració de l'Ajuntament de Seva que té per objectiu posar en valor aquests productes de la terra. La regidora de Promoció Econòmica, Anna Soler, destaca que "la jornada no només potenciarà i dinamitzarà el sector comercial, sinó que també esdevindrà un element important de divulgació de la cultura agroalimentària i, alhora, atraurà visitants de la comarca".\nLes persones que assisteixin hi trobaran olis de qualitat i de diferents varietats i procedències del territori català, així com pa de pagès i de farines especials presentats en diversos formats. Aquest esdeveniment comptarà amb una vintena de parades, on els visitants també hi podran tastar aliments relacionats amb aquests productes, com olives o conserves en oli, entre altres.\nA més, els assentadors participants, com a bons coneixedors de les seves elaboracions, també faran tasques de divulgació de la cultura de l'oli i del pa. Així doncs, els visitants podran conèixer de primera mà l'origen i les particularitats de cada producte.\nLa fira de l'oli i del pa, que se celebra des del febrer de l'any 2016 arreu de Catalunya, ha tingut una gran acollida en els municipis on s'ha realitzat. Per això, l'Ajuntament de Seva anima els veïns, veïnes i gent de la comarca a participar en aquesta fira temàtica amb la voluntat de descobrir nous productes catalans de qualitat i proximitat.


La diabetis derivada de l'obesitat augmenta entre els nens | Faros HSJBCN\nFins a la dècada dels 90, la diabetis del tipus 2 es vinculava totalment als adults, i rarament es diagnosticava en nens. Amb l’augment de l’obesitat infantil, aquest tipus de diabetis relacionada amb el sobrepès va començar a ser més freqüent entre els més petits. Encara que el percentatge de nens que pateixen aquesta malaltia encara no és molt elevat, els experts adverteixen que el nombre de pacients infantils creix ràpidament, amb 3.600 nous casos a l’any als Estats Units, entre 2002 i 2005.\nTractar la diabetis és fonamental, ja que pot ser la causa d’altres complicacions majors com malalties del cor, pèrdua de visió, dany neurològic, amputacions o insuficiència renal. El problema és més alarmant entre els nens ja que, com més aviat es diagnostica i més llarg és el període de temps en què una persona pateix diabetis, major és el risc de patir qualsevol d’aquests problemes.\nEncara que els tractaments inicials es basen en una dieta estricta, en la pràctica d’exercici i en la presa de medicaments orals, s’ha descobert que aquests mètodes no tenen el mateix efecte en els nens. La raó per la qual el tractament sembla no afectar de la mateixa manera que als adults no se sap, però els experts creuen que el ràpid creixement i els canvis hormonals poden ser els motius.\nD’aquesta manera, els responsables de l’estudi van observar durant 4 anys 699 nens amb edats compreses entre els 10 i els 17. Els resultats van demostrar que el medicament oral que normalment es pren per tractar aquest tipus de diabetis deixava de fer efecte a la majoria de pacients en poc temps.\nL’estudi també tenia com a objectiu trobar el millor tractament per als nens afectats per aquest tipus de diabetis. Tots els pacients que van participar en l’observació es van dividir aleatòriament en tres grups, i els seus membres van prendre diferents medicines i van seguir tractaments diferents. Els resultats van ser preocupants, ja que els tres mètodes van obtenir alts índexs de fracàs. Per tant, encara s’han de trobar millors tractaments per als nens que pateixen diabetis del tipus 2. Mentrestant, els doctors afirmen que la millor solució és procedir a les injeccions d’insulina ràpidament si els medicaments orals no funcionen.


El Port de Tarragona presenta a Puertos del Estado el seu nou cicle inversor de 160 MEUR pels propers 4 anys - Autoritat Portuària de Tarragona\nEl Port de Tarragona presenta a Puertos del Estado el seu nou cicle inversor de 160 MEUR pels propers 4 anys\nSalvador de la Encina, president de Puertos del Estado, destaca el Port de Tarragona com a una de les infraestructures amb més potencialitats del sistema portuari estatal\nDe la Encina també s’ha reunit amb representants sindicals de l’estiba amb qui han parlat sobre la reforma d’aquest sector amb l’aprovació recent del Real Decret Llei.\nDe la Encina de la seva banda ha felicitat el Port de Tarragona, el qual està considerat un «eix fonamental i estratègic, diversificat i amb un gran equip humà». El president de Ports de l’Estat reconeix que «Tarragona es una gran porta logística en el sud d’Europa que està condicionada pel retard en el desplegament d’infraestructures de transport terrestre, com ara el nou tram d’autovia A-27 per salvar el Coll de l’Illa o el transport ferroviari de mercaderies amb el desplegament del Corredor Mediterrani. Des de l’Estat treballarem per dotar el Port de Tarragona i el territori de les infraestructures que necessita per a un futur millor». Salvador de la Encina també ha recordat que recentment s’ha aconseguit signar el nou conveni col•lectiu per als treballadors dels Port de l’Estat que estableix el marc laboral fins a l’any 2026 i que permetrà la recuperació salarial del col•lectiu després de 10 anys de sous congelats. Està pendent que ens els propers dies es publiqui al BOE. \nEl Port de Tarragona ofereix, de forma gratuïta, la possibilitat de conèixer el Port des del mar\nEl Port de Tarragona adjudica les obres per la implantació d’un nou control d’accés a la pedrera del Cap Salou\nDimarts 14 Juliol\nEl Port de Tarragona instal·la els primers senyals d’encreuament intel·ligent a l’espai portuari\nDilluns 13 Juliol\nLa creació de noves zones verdes al Port de Tarragona compensen més de 1.500 tones de CO2\nDivendres 10 Juliol


Accessibilitat | Funerària de Terrassa\nFunerària de Terrassa continua sumant actuacions per fer del complex funerari un lloc més accessible per a tothom. Les iniciatives refermen el compromís de Funerària amb la millora de l’accessibilitat dels diferents col·lectius.\nSistema de bucle magnètic per a persones usuàries d’audiòfons\nEl temple del cementiri municipal de Terrassa va estrenar durant la tardor de l’any 2016 un sistema de so alternatiu, que permet millorar l’audició de les persones usuàries d’audiòfons durant les cerimònies. La tecnologia, consistent en un adaptador de bucle magnètic, està dissenyada per a convertir la sortida d’un amplificador en un senyal específic pels audiòfons configurats en la posició T (telebobina).\nLa solució, que compleix l’estàndard internacional IEC 60118-4, permet a les persones portadores d’audiòfons que estan dintre del perímetre d’influència rebre de manera clara, amb un volum adequat, i sense reverberació ni soroll de fons, el senyal procedent del bucle. En el cas del temple, el perímetre integra tota la zona de bancs de l’auditori. Les persones amb implants coclears també es poden beneficiar de la tecnologia de bucle magnètic.\nL’empresa municipal ofereix la possibilitat de complementar les cerimònies de comiat de difunts amb un servei d’interpretació en llengua de signes.\nFunerària posa a disposició dels visitants del tanatori municipal lavabos adaptats, que l’any 2017 es van remodelar per dotar-los de més espai i augmentar així el confort i facilitat d’ús.\nLa zona interior del cementiri també conta amb un lavabo adaptat per a persones amb cadira de rodes, situat al costat del bloc 115.\nMillora de l’accés al complex funerari\nEl mes de març de 2017 es va estrenar el pas elevat que facilita l’accés al complex funerari per a les persones que hi accedeixen en autobús. Aquesta actuació completa el projecte d’adaptació de l’accessibilitat des del bucle de la N-150, que va dotar el complex funerari d’un accés per a vianants des del pont fins a la zona d’aparcament del tanatori. Funerària projecta noves actuacions per a l’adequació de la zona arbrada interior.\nEl Cementiri de Terrassa va ser pioner en la construcció de blocs de nínxols de dues plantes. Aquest tipus de construcció, que precisament pel seu origen terrassenc es coneix a nivell estatal com a “Modelo Terrassa”, ofereix nínxols amb balconada, que tenen adaptada una rampa per facilitar l’accés en cadires de rodes als nínxols de la planta baixa.\nFunerària ha incorporat altres elements per tal de facilitar la circulació i accés a les persones amb dificultats de mobilitat en el cementiri municipal, com les passeres per millorar l’accés a les balconades dels blocs de nínxols del 213 al 218, les rampes per salvar les escales que hi ha a esquerra i dreta de l’entrada principal del cementiri, les rampes d’accés a cada costat del temple multiconfessional, o la construcció de voreres noves més amples per facilitar la mobilitat en cadira de rodes als blocs antics.\nAquestes iniciatives parteixen de la voluntat de Funerària de millorar l’accessibilitat de les persones amb diversitats, eliminar barreres i optimitzar la integració dels diferents col·lectius.


Aquest dimecres, remuntada\nEls blaugranes necessiten el suport de l’afició per capgirar el 2-0 advers de l’anada contra el Sevilla\nAquest dimecres al Camp Nou (21.30 hores) el FC Barcelona necessita remuntar el 2-0 advers de l’anada dels quarts de final al Sánchez-Pizjuán. Un resultat que els blaugranes hauran de capgirar per tal d’accedir a les semifinals de la Copa. Una competició en què els blaugranes són els grans dominadors -30 Copes- i han aixecat el trofeu en les quatre darreres edicions. Al davant, un Sevilla que està completant una bona temporada i que de ben segur no posarà les coses gens fàcils, com va demostrar en el partit d’anada.\nL’última remuntada contra el Sevilla\nEl FC Barcelona ja sap el que és remuntar contra el conjunt andalús a doble partit. I és que a principi de la temporada 2010/11 els blaugranes van enfrontar-se al Sevilla a la Supercopa d’Espanya. Una competició en què el conjunt andalús va vèncer a l’anada per 3-1 i els culers van remuntar amb un contundent 4-0 al Camp Nou amb Josep Guardiola al capdavant de l’equip.\nSi ens centrem en els precedents amb un 2-0 advers a la Copa, el FC Barcelona ja va aconseguir remuntar el 1966 quan va perdre 2-0 a l’anada dels vuitens de final contra el Mallorca. I va fer-ho guanyant 5-1 a la tornada. En la resta de precedents amb un 2-0 advers a la Copa, sis més, els blaugranes no van trobar la fortuna necessària per capgirar el resultat. Cal destacar, però, que aquests precedents daten de fa més de 25 anys i que en les darreres temporades el FC Barcelona ha aconseguit remuntades que conviden a l’optimisme.\nAquest dimecres toca tornar a viure una nit màgica al Camp Nou. Un partit en què els homes d’Ernesto Valverde necessitaran el suport de l’afició culer per tal d’accedir a la semifinal de la Copa. Som-hi, Camp Nou!


Reale Seguros Ginestar s'estrena a la lliga ACYDMA amb 12 gols a la primera jornada Reale Seguros Ginestar s'estrena a la lliga ACYDMA amb 12 gols a la primera jornada\n20 de setembre de 2016 - 08: 20\nEl passat cap de setmana va arrancar una nova temporada de la lliga ACYDMA de futbol sala amb la participació de 20 equips que va deixar un resultat destacat sobre els altres, l'aclaparadora victòria del Reale Seguros Ginestar sobre Maximsound per 12-2. Però no van ser els únics en aconseguir un gran nombre de gols, perquè Grup AD-Seyma va vèncer al Baleària per 10-1.\nD'aquesta manera, aquests dos equips encapçalen la classificació després de la primera jornada de lliga en què el partit entre la Xara Futsal i Paidos B va haver de ser ajornat.\nEl màxim golejador va ser Vicente Pastor, de l'Reale Seguros Ginestar, amb 6 gols marcats en el partit, mentre que l'equip menys golejat va ser Bar Cal Nay-Bar Club de Pensionistes, que no va encaixar cap gol a la seua porteria.\nResultats de totes les trobades


Nadal de Corals obrirà la programació cultural de Castelló | Notícies Dígitals\nNadal de Corals obrirà la programació cultural de Castelló\n15/12/2020 castello, nadal de corals, programacio\nL’Ajuntament de Castelló, mitjançant la Regidoria de Cultura, ha organitzat el festival Nadal de Corals, dos dies de música coral a càrrec de les societats corals i els grups musicals que treballen a Castelló i que seran la antesala a les festes de Nadal. En total, hi participen sis agrupacions i constarà de dues jornades amb actuacions en el Teatre del Raval.\nEl festival adapta el format inicial del cicle a les mesures derivades de la pandèmia traslladant-se a un espai tancat. Cada any, les nadales inunden els carrers i places de la capital amb les formacions corals de la ciutat tot el Nadal, i enguany el format s’ha adaptat a les circumstàncies i se celebrarà a l’espai del carrer Conde Pestagua. Hi haurà en dues sessions matinals, obertes a la ciutadania, amb un aforament limitat i amb accés lliure i control.\nAquest esdeveniment marcarà l’inici de la programació que ha organitzat al Regidoria de Cultura per al període de Nadal. L’edil de l’àrea, Verònica Ruiz, ha convidat el públic “a gaudir d’aquest calendari de propostes pensades per a alegrar-nos les festes i permetre’ns gaudir d’una cultura segura que es farà respectant tots els protocols sanitaris”.\nAixí doncs, la primera jornada de Nadal de Corals començarà dissabte a les 11.00 hores amb les actuacions de Veus de Lledó, Ad Libitum i Cor Innuendo. L’entrada és gratuïta, però hi ha límit d’aforament per les mesures sanitàries a causa de la pandèmia.\nD’altra banda, diumenge al matí actuaran a partir de les 11.00 hores la Coral Vicent Ripollés, la Coral Juan Ramón Herrero i el Cor Pentecosta. Com en la jornada anterior, l’entrada és gratuïta i hi ha límit d’aforament per respectar les mesures sanitàries de la Covid-19. L’objectiu de Nadal de Corals és “fomentar i estimular la interpretació musical d’obres locals nacionals i internacionals”.\nEl Betlem de la Pigà s’adapta a la situació sanitària\nEl tradicional Betlem de la Pigà es manté en la programació nadalenca de Castelló, amb totes les mesures sanitàries pertinents (dissabte a les 19.00 hores en el Teatre Principal). L’escenificació del Betlem de la Pigà, amb 40 anys de tradició, marca l’inici de les festes en l’agenda castellonenca. En l’obra de Matilde Salvador es pot gaudir de les nadales compostes per la pròpia compositora i del caire festiu i popular de la representació. Les entrades es poden adquirir a través d’Instant Ticket de manera anticipada o en la taquilla del Teatre Principal de Castelló.\n← L’UJI se situa en el grup d’universitats transparents segons l’informe de la Fundación Compromiso y Transparencia de 2019\nEl SAMU assisteix a Alaquàs a un treballador de 24 anys ferit →


Les propostes culturals d'abril 2022 | El Pou\nper Maria Camp, Joan Morros i Laura Vidal, 8 d'abril de 2022 a les 09:36 |\nDe pintura i videocreació\nL’arquitecte i pintor Albert Colomer exposa: 16.5 grams per metre quadrat a doble cara. El títol ve del paper que utilitza com a suport per pintar, un paper que s’utilitza per fer filtres per a te i infusions --paper d’abacà i cel·lulosa. Així, tal com una infusió travessa el paper, Colomer diposita la pintura sobre de manera que tota sola, com un objecte autònom, amb la seva pròpia viscositat, capil·laritat i untuositat, decideixi la forma amb què vol que la mirin. Fins al dia 14 a la casa Lluvià. Després, podem visitar Tenien ales per volar, de Sol Vidal, una proposta també pictòrica que neix d'una troballa de postals antigues d’aviació que l’artista va fer fa un parell d'anys. S’hi poden veure els germans Virgili i Josep Novell, dos mecànics joves de Manresa, que a les primeries del segle XX es van dedicar a l'aeronàutica. A partir d’aquesta inspiració, Vidal proposa les seves obres al servei dels dos protagonistes superposant capes de dibuix i pintura. Es podrà visitar fins al dia 18 al Centre Cultural el Casino. I finalment us proposem una peça de videocreació de l’artista Eugènia Balcells. L’obra, titulada Becoming. Devenir. Esdevenir i presentada en el marc de Jardins de Llum, gira a l’entorn de l’origen de l’arquetip femení. La dona hi reneix constantment i evoluciona enfrontant-se a les onades, a la terra, a l’aire... Al Museu Comarcal fins al 15 de maig.\n‘Mare de sucre’ arriba al Kursaal\nEl dia de Sant Jordi es presenta al teatre Kursaal l'obra Mare de sucre, una producció del Teatre Nacional de Catalunya, que després de fer estada a Barcelona comença ara una gira per Catalunya. Mare de sucre és un muntatge teatral amb repartiment inclusiu, escrit i dirigit per Clàudia Cedó, que narra la història de la Cloe, una noia amb discapacitat que vol ser mare i ha de confrontar-se amb la incomprensió de la seva comunitat. Mare de sucre ens fa reflexionar sobre el tracte que estem donant com a societat a les persones amb diversitat funcional. Entre els seus intèrprets destaca el bagenc Marc Buxaderas i l'Andrea Àlvarez que acaba de rebre el Premi de la Crítica com a intèrpret revelació.\nLa sinopsi és senzilla: dues dones es coneixen en una sala de parts, conversen i comparteixen pors i alegries en una relació que els canviarà la vida. Fins aquí molt bé, però Almodóvar no es vol quedar només amb això, i a Madres paralelas desplega molts elements i subtrames que fan que aquesta sinopsi quedi curta. A diferència de la més rodona Dolor y gloria, aquí indiscutiblement estem davant d’una pel·lícula sobre dones, que presenta un gran ventall de personatges femenins encapçalats per Penélope Cruz, dones dispars però fortes i valentes com les que ja vam conèixer en la preciosa Volver. Amb la premissa inicial de la maternitat la història ens planteja diferents maneres d’afrontar i viure aquesta maternitat i com conciliar-la; però també ens parla de memòria històrica, trama que pot quedar una mica tapada al llarg del film, però necessària per traçar l’arc que va del principi al final. Tenint en compte que en aquest país hi ha poca memòria i una història mal païda encara a dia d’avui, tot i que se li podria haver tret més suc, és interessant que el director ho expliqui i més tenint en compte que és una pel·lícula amb recorregut internacional. Un bon Almodóvar, que ja ens fa esperar amb ganes una nova proposta.\nCultura, cinema, art, PROPOSTES CULTURALS, teatre


Akuma el Dc 26 Maig 2010, 21:30\nNo se ben bé com m'hauria de presentar jejeje. Bé, en primer lloc dir que sóc un estudiant d'universitat a qui li agrada molt l'anime i el manga. He visto un fotimer de series al llarg dels 22 anys que tinc, i espero seguir gaudint-ne com fins ara. Reconec que em vaig interessar per aquest fansub arrel de un manga que vaig llegir a submanga, ja que vaig veure que les traduccions les feu en català, i a mi m'agrada més llegir les series en català, pot ser pel fet de ser la meva llengua paterna, i influenciat per Tv3, K3, etc.\nSimplement dir que espero poder gaudir amb els esforços que feu tots els que traduiu el mangues que a tots tant ens agrada i fer-ho amb tots vosaltres.\nAixò és tot de moment jejeje. Ja ens veurem per aquí!\nPuntuació : 4947\nshira-chan el Dc 26 Maig 2010, 21:50\nÉs un goig saber de lectors nostres! Submanga ja ho té, la gent llegeix i no saps mai si en queda contenta... hehe!\nEspero que gaudeixis molt de tot el que fem! Puc preguntar quina sèrie vas veure a Submanga?\nAkuma el Dc 26 Maig 2010, 22:12\nshira-chan escrigué: Benvingut!!\nI tant que es pot saber jejeje. Vaig llegir Hello Baby. He de dir que em va agradar, tot i que em va deixar una mica WTF! xD\nPer cert, si volgués ajudar-vos a traduir mangues hauria de fer algo? He fet traduccions pel meu compte, volia fer una web, pero per falta de temps no he fet la web tal com la volia. De totes formes m'agradaria ajudar mentre no faig la web. I si algun dia la acabo ser una pagina amiga.\nshira-chan el Dc 26 Maig 2010, 22:17\nAlgu, seria traduir, hahaha!\nSi ens vols ajudar traduint seràs molt ben rebut! Sempre anem faltats de personal! Només cal que ho demanis i t'entrem al Fansub.\nPer traduir Anime només has t'apendre coses molt bàsiques de l'Aegisubs i per traduir Manga és anar escrivint el text de les bafarades en un bloc de notes. Vaja, no és com netejar, editar o comprimir que es necessita aprendre'n una mica. Amb un bon nivell d'anglès (perquè traduïm de l'anglès) i de català en tens prou. T'animes?\nAkuma el Dc 26 Maig 2010, 22:19\nshira-chan escrigué: Algu, seria traduir, hahaha!\nSi que m'animo a traduir de l'angles pero mangues, ja que no he fet mai edicio de video ni re semblant, tot i que si es tracta de traduir només tb us puc donar un cop de mà segons com.\nEn tot cas he vist que hi ha un espai reservat per a ser membre de l'staff, per tant faré allà la petició de forma que estigui tot ben formalitzat.\ntyrex el Dc 26 Maig 2010, 22:34\nBenvingudíssim!! Ara la shira ja t'ha tret fuet per a que treballis, no te'n pots escapar! (Crec que me l'he guanyada amb una sola frase, imprudent de mi).\nEspero que t'ho passis molt bé per aquí !\nAkuma el Dc 26 Maig 2010, 22:39\ntyrex escrigué: Benvingudíssim!! Ara la shira ja t'ha tret fuet per a que treballis, no te'n pots escapar! (Crec que me l'he guanyada amb una sola frase, imprudent de mi!).\nJeje espero que no sigui per culpa meva xD\nCrumusant el Dc 26 Maig 2010, 22:43\nManto-kun el Dc 26 Maig 2010, 22:48\nIep benvingut doncs! Ens alegra que t'agradin els nostres projectes, aqui n'hi ha de molt bons i realment son molt chulos, ademés de la bona feina que fan els fansubers d'aqui, així que espero que t'ho pasis molt bé per aqui!\nI si compte amb el fuet de la Shira, que sembla que no, però té una capacitat de fuetejar increïble jajaja xDDD\nsurreak el Dc 26 Maig 2010, 23:08\nOstres, que bé, m'agrada conèixer gent que li agrada la feina que fem, i sobretot que s'alegri de fer-ho en català. Molt benvingut!!\nPer cert, la shira hauria de tenir aquell emoticono que és una cara groga d'aquestes amb un fuet...\nshira-chan el Dj 27 Maig 2010, 00:03\nEi, que no sóc cap monstre jo... només persegueixo gent pel saló del còmic, del manga... per internet... hihihi...\nGenial tenir-te entre l'equip! I a sobre per fer més manga!!\nGose el Dj 27 Maig 2010, 09:58\nPerfecte! Benvingut i pasat-ho molt bé!!\nPuntuació : 3440\nSherry el Dj 27 Maig 2010, 10:10\nBenvingut, passa-t'ho bé i espero que gaudeixis de bones estones amb tots nosaltres.\nNatsu el Dj 27 Maig 2010, 11:20\nBenvingut! Gaudeix del fansub!\noharu-chan el Dj 27 Maig 2010, 14:33\nBenvingut! Ens veiem per aquí!\nkohaku_93 el Dj 27 Maig 2010, 15:43


INNOVACIÓ | 27/09/2016 UdL\nLa UdL i CaixaBank obren una càtedra sobre innovació agroalimentària\nLa Universitat de Lleida (UdL) i CaixaBank han posat en marxa la Càtedra Universitat-Empresa Agrobank sobre qualitat i innovació agroalimentària. Entre les accions previstes, convocarà un premi per a la millor tesi doctoral en aquest àmbit.\nRepresentants de la UdL i de Caixabanc. Font: UdL\nLa Universitat de Lleida (UdL) i CaixaBank han posat en marxa la Càtedra Universitat-Empresa Agrobank sobre qualitat i innovació agroalimentària, gràcies a la signatura d'un acord entre el rector de la UdL, Roberto Fernández, i el director general de CaixaBank, Juan Alcaraz.\nL'objectiu d'aquesta càtedra és promoure la transferència de coneixement científic i tècnic entre estudiants i investigadors, professionals del sector i clients de l'entitat financera. La seva activitat, que s'estén per tot el territori estatal, abasta tota la cadena del sistema agroalimentari, des del camp fins a la taula, en incloure aspectes agrícoles i ramaders, de la indústria alimentària, l'enginyeria agrària, així com legals i econòmics relacionats amb l'activitat d'R+d+i.\nTambé posarà en marxa accions de formació, divulgació i promoció. Per exemple, té prevista la celebració, el proper 22 de novembre al Caixaforum de Saragossa, d'una jornada sobre els Reptes actuals i futurs en el sistema agrari mediterrani. La trobada tindrà com a conseqüència l'elaboració d'unes fitxes tècniques que es publicaran en línia. A més, properament convocaran un premi a la millor tesis doctoral en qualitat i innovació en el sector agroalimentari. El termini de presentació de candidatures començarà l'1 d'octubre. El premi, dotat amb un únic premi de 3.000 euros, es resoldrà al febrer de 2017. En l'àmbit de la transferència del coneixement, la Càtedra té previst dur a terme col·laboracions entre investigadors de la UdL i indústries alimentàries.


Creix el compromís de la Fundació FAEDIS amb la inserció laboral de les persones amb discapacitat - Incorpora "la Caixa"\nLa Fundació per a la Promoció de l'Ocupació de Persones amb Discapacitat (FAEDIS), entitat adherida al Grup Incorpora Astúries, impulsarà, durant el 2018, el projecte Compromís per l'Ocupació amb l'objectiu de contribuir a la inserció laboral de les persones amb diversitat funcional.\nParlem del projecte Compromís amb l'Ocupació\nEl projecte Compromís amb l'Ocupació de la Fundació FAEDIS es desenvolupa en el marc del programa Més Feina de ”la Caixa", cofinançat per la Fundació Bancària ”la Caixa” i el Fons Social Europeu, amb l'objectiu d'impulsar la inclusió activa dels col·lectius més vulnerables.\nA través d'aquesta iniciativa, seleccionada d'entre les més de 600 que es van presentar de tota Espanya, totes aquelles persones amb discapacitat del municipi d'Oviedo que estiguin en situació de desocupació, tindran l'oportunitat de seguir un itinerari personalitzat, durant un termini màxim d'1 any, que contribueixi a la seva inserció laboral.\nEl projecte Compromís amb l'Ocupació es desenvoluparà fins al 2023 i, de moment, ja ha permès la incorporació d'un orientador laboral, un prospector d'ocupació i un formador laboral a la plantilla de la Fundació FAEDIS. Aquestes contractacions, a més, suposen un canvi qualitatiu per a l'entitat, ja que podrà incorporar la formació com a eina per impulsar l’ocupabilitat dels usuaris. De fet, atenent a les demandes de les empreses de la ciutat, en el proper exercici s'inclouran els cursos per a l'obtenció de carnets professionals, com el d'instal·lador o manipulador.\nIncorpora i la Fundació FAEDIS: millorant l’ocupabilitat de les persones amb discapacitat\nAmb l'objectiu de seguir fomentat la inserció laboral de les persones amb diversitat funcional, en el 2008 la Fundació FAEDIS es va adherir al programa Incorpora. Des de llavors, i juntament amb les altres 6 entitats que formen part del Grup Incorpora Astúries , s'ha aconseguit la inserció laboral de més de 3.000 persones en risc d'exclusió al territori.\nDes de la fundació, en el 2016, es van impulsar un total de 130 insercions gràcies a la col·laboració de 52 empreses contractants i a la dedicació i la constància dels tècnics implicats.


Acta 12 de desembre de 2016 | Consell dels Infants\nTema: Els Drets dels Infants\nCap de l’Àrea d’Educació : Sra. Núria Aupí\nSra. Bàrbara Romero\nEl Sr. Xavier Rocas presenta el Sr. Carlos Villagrasa, president de l’Associació per a la Defensa dels Drets de la Infància i l’Adolescència (ADDIA) i president del Comitè Internacional dels Congressos Mundials per als Drets de la Infància i l’Adolescència.\nQuins són els drets dels nens i les nenes?\nLa Sra. Núria Aupí demana que cada conseller i consellera digui un dret que han de tenir els infants:\nDret a viure amb la família.\nDret a rebre ajudes familiars del govern.\nDret a l’atenció especial.\nDret a rebre educació.\nDret a expressar les emocions.\nDret a plorar.\nDret a la protecció especial.\nDret a una bona alimentació.\nDret a la no discriminació per raça, color, idioma i religió.\nDret a ser estimats per la família i a sentir-se protegits.\nDret a la comprensió.\nDret a la identitat.\nDret a una nacionalitat.\nDret a la no explotació infantil i maltractament.\nDret a no treballar.\nDret a participar i manifestar les seves opinions.\nDret a desenvolupar-se amb llibertat.\nDret al naixement amb bones condicions.\nDret a no ser retingut o traslladat de forma il·lícita.\nDret a no ser víctima del bullying.\nDret a tenir mitjans adequats.\nDret a la higiene.\nDret a una atenció i cura de la infància.\nA la pregunta “Què entens per discriminar,tenir drets, protegir?” surten les següents definicions per part dels consellers i conselleres:\nTractar malament a una persona pel color de la pell, la religió…\nNo considerar a totes les persones per igual.\nNo respectar el que és la persona i rebutjar-la.\nNo respectar la persona pel físic.\nNo patir bullying.\nDeixar de banda una persona.\nTractar algú com si fos d’una categoria inferior.\nTenir un tracte diferent a persones que haurien de ser tractades per igual.\nObligar a fer alguna cosa que no correspon a un infant.\nCoses que podem i volem fer.\nFer el que diu la llei sense que ningú ho impedeixi.\nPoder participar a la vida social, política i cultural.\nSer respectats i tenir cobertes totes les necessitats vitals.\nProtegir alguna cosa que estimes o hi tens afecte.\nDefensar, ajudar, tractar bé les persones.\nAjudar les persones que ho necessiten.\nDefensar alguna persona, cosa, objecte…en perill.\nTenir cura d’algú perquè te l’estimes o per empatia.\nAjudar a qui pateix un mal.\nDefensar una persona davant d’un mal o perill.\nProtegir els animals en perill d’extinció.\nAjudar les persones més febles.\nDefensar a qui sigui maltractat (persona, animal, cosa).\nCada consellera i conseller escull dos drets imprescindibles que creu que ha de tenir un infant i surten els següents:\nDret a la diversió i el joc.\nDret al respecte.\nDret a l’alimentació.\nDret a l’estima.\nDret a la llar, habitatge.\nDret a una família que ens estimi.\nDret a no sentir-se sol en el creixement.\nDret a la comprensió i l’afecte.\nDret a expressar les seves emocions.\nDret a ser feliços.\nDret a participar.\nTot seguit, es fan les votacions dels drets més proposats pels consellers i conselleres:\nDret a la diversió i el joc. 6 vots verds.\nDret al respecte. 2 vots verds.\nDret a l’educació. 9 vots verds.\nDret a la sanitat. 4 vots verds.\nDret a l’alimentació. 9 vots verds.\nDret a l’estima. 3 vots verds.\nDret a l’habitatge. 9 vots verds.\nDret a una família que ens estimi. 8 vots verds.\nEs fa una segona votació dels 4 drets més votats i el resultat és el següent:\nDret a l’educació amb 7 vots.\nDret a l’alimentació amb 7 vots.\nDret a l’habitatge amb 4 vots.\nDret a una família que ens estimi amb 4 vots.\nAmb les votacions fetes, els dos drets més votats són els que reivindiquem pel curs 2016-2017: el dret a l’educació i el dret a l’alimentació.\nDarrerament, es presenta el Sr. Carlos Villagrasa i explica que cada 2 anys fan un Congrés Mundial sobre Infància en algun país del món.\nFa 27 anys que els Drets dels Infants estan recollits a la llei del 20 de novembre del 1989, per això aquest dia se celebra el Dia Internacional dels Drets dels Infants. En aquesta llei s’hi recullen drets i deures dels infants amb dos objectius clars:\nTenir la possibilitat de ser feliços.\nAnar cap a un futur millor.\nEl Sr. Villagrasa explica que tots els nens del món estan molt preocupats per la violència, per la guerra, per les baralles, per això s’han de resoldre els conflictes amb diàleg i rebutjar la violència.\nProposa fer una trobada amb els consellers i conselleres del Consell dels Infants de Màlaga.\nAlguns consellers i conselleres fan preguntes al Sr. Carlos Villagrasa:\n– Quan vas a països pobres, els nens també són feliços?\n– En aquests països, també tenen Consell dels Infants?\n– Les necessitats dels nens i de les nenes d’altres països són les mateixes que les nostres?\nEs tanca la sessió a les 19h.


L'alta participació i la tranquil·litat marquen les festes de la Mare de Déu de Gràcia més segures i "diverses" - Ajuntament de Vila-real\nL'alta participació i la tranquil·litat marquen les festes de la Mare de Déu de Gràcia més segures i "diverses"\nJunta de Festes, Festes, Sala de premsa, Policia Local, Seguretat ciutadana\nUn divertit correfoc i el tradicional castell de focs artificials van servir ahir per a acomiadar unes festes de la Mare de Déu de Gràcia marcades per l'alta participació i la tranquil·litat. Unes festes que enguany, a més, han millorat quant a seguretat i "diversitat" d'actes.\nEl regidor de Festes i de Seguretat Ciutadana, Javier Serralvo, acompanyat pel president de la Junta de Festes, José Pascual Colás, i per l'intendent general en cap de la Policia Local, José Ramón Nieto, ha fet un balanç "molt positiu" dels festejos. "Han sigut 10 intensos dies de festa en els quals hi ha hagut molta preparació, i això s'ha notat", explica Serralvo, que destaca que "molta gent s'ha implicat perquè tot funcione". En aquest sentit, el regidor assenyala que "unir les regidories de Policia i Festes ha permés millorar la coordinació entre tots els ens implicats i també la seguretat, especialment en els festejos taurins". "Tot ha eixit bé, exceptuant algun incident aïllat, i sobretot hi ha hagut una alta participació en tots els actes", agrega Serralvo.\nPer la seua banda, Colás destaca que "aquestes han estat les primeres festes de la nova corporació, amb un nou regidor que, malgrat el canvi, ha permés que la Junta de Festes seguisca treballant igual, amb independència i autonomia, i amb el mateix suport". "Escoltem a tots per a realitzar un programa el més complet possible, plural, divers i per a totes les edats i gustos, i crec que ho hem aconseguit, perquè crida l'atenció la bona acollida que han tingut les actuacions de grups tan dispars com Bongo Botrako, Siempre Así, Rosendo o Los Brincos, que han sigut tot un èxit i que demostren que diversificar funciona", argumenta el president de la Junta de Festes.\nL'aspecte menys positiu dels festejos ha arribat novament del costat de la meteorologia, encara que finalment la pluja tan sols va donar "xicotets esglais". "Tot el programa s'ha desenvolupat amb normalitat, amb un destacable èxit, novament, de la pujada al campanar, amb mig miler de persones, o l'ofrena, amb canvis positius com la reducció del temps d'espera de veïns i penyistes, així com la nit de la xulla, en què enguany s'ha apostat per l'actuació de dues xarangues de la ciutat", detalla.\nEn l'apartat de seguretat, el balanç que deixen les festes és també positiu, tal com remarca el cap de la Policia Local. "Comptem amb 418 penyes i tan sols s'han registrat 43 queixes; són nou més que fa un any, però encara així, segueixen sent molt poques", assenyala Nieto, que puntualitza que en aquestes festes només hi ha hagut una denúncia a una penya per no estar registrada i quatre avisos a l'ordre a grups que no respectaven horaris, als quals s'ha fet un seguiment fins a complir la normativa. A més, s'han formalitzat set denúncies per consumir droga en la via pública i s'ha multat dos casals per embrutar el carrer. L'absència d'incidents en els empedrats i la consolidació de l'avinguda de la Murà com a recinte per a esdeveniments multitudinaris, com el macrosopar de veïns o el concurs de paelles, són uns altres dels aspectes destacats de la setmana, que s'ha saldat sense denúncies per venda ambulant ni de pirotècnia.\nUn altre dels balanços positius que deixen les festes es refereix a la difusió del programa, ja que, a més dels llibrets en paper repartits durant els primers dies, la versió mòbil elaborada pel Departament de Noves Tecnologies ha comptat amb 17.877 visites, de les quals 1.189 (el 7%) s'han realitzat a través del codi QR. En total s'han registrat 9.579 usuaris únics, dels quals un 30% han accedit a través del web municipal, un 16% per les xarxes socials, un 15% a través de cercadors i un 32% per trànsit directe.\nMireu les fotos i vídeos de les festes, en el Flickr i el canal municipal en Youtube


Entrevistem Francisco Machado, responsable del sector de centres educatius - El Blog de Caixa Popular\ncaixapopular 2021-10-05T10:05:37+02:00 5 d'octubre de 2021|Al teu costat|\nProsseguim amb les entrevistes a especialistes i, coincidint amb la celebració del Dia Mundial dels Docents, entrevistem la persona responsable d’aquest sector en Caixa Popular: Francisco Machado.\nHola, el meu nom és Francisco Machado. Em vaig incorporar a Caixa Popular el 2003.\nEl gros de la meua experiència professional en Caixa l’he passat en la xarxa d’oficines com a gestor o director de diverses oficines: Canals, Paiporta, Sedaví, Massanassa, Puçol, Paterna i els últims anys la Font del Gerro . Ara estic immers en un nou projecte apassionant en l’Àrea de Banca Empresa, on soc el responsable dels Sectors Educatiu, Alimentació i Farmàcia\nM’encanta passar tot el temps possible amb la família i els amics. M’agrada aprofitar al màxim el temps lliure fent tota mena d’activitats: eixir a passejar per la muntanya o la platja, anar al cinema, bicicleta, anar a pescar amb els meus fills, gaudir un diumenge d’una bona paella amb la família i els amics…\nCom definiries breument l’objectiu que vols assolir amb el desenvolupament d’aquesta especialitat?\nL’Especialitat d’Universitats i Centres d’Ensenyament s’integra dins de l’Àrea de Banca Empresa; donem suport a la xarxa comercial i a clients externs (universitats i centres de formació reglada i no reglada i col·lectius vinculats) per aconseguir que els seus projectes educatius compten amb el suport financer requerit i puguen implementar-los dins del termini i en la forma escaient.\nLa nostra faena consisteix a conéixer en profunditat, a entendre la importància que el sector educatiu té per al desenvolupament econòmic i social de la nostra regió i així poder valorar, acompanyar i assessorar, financerament parlant, en les seues diferents etapes els centres d’ensenyament. Per a cada tipologia de centre d’ensenyament (formació reglada: infantil, primària, secundària, universitària; formació especialitzada, o formació no reglada….) tenim una solució personalitzada.\nAquesta proximitat, coneixement i servei també la fem extensiva als col·lectius vinculats a l’especialitat, com poden ser: docents, famílies-estudiants i Ampa. Implementem solucions que busquen satisfer les diferents necessitats d’aquests col·lectius: compte associació, línies de finançament educatives en condicions preferencials…\nLa nostra faena amb vista a les nostres oficines consisteix a ajudar-los en tot allò que requerisquen facilitant-los eines o palanques a través de: convenis de col·laboració institucionals, campanyes, productes, serveis, suport comercial en la gestió… És a dir estem per a ajudar els nostres companys i companyes @ en tot allò que puguen necessitar perquè Caixa Popular es consolide com un referent entre les universitats, centres d’ensenyament i organitzacions educatives valencianes.\nQuè creus que valoren més els clients del segment en Caixa Popular?\nCrec que el que valoren més els centres d’ensenyament és la nostra proximitat, els nostres valors, la nostra identitat, la manera d’entendre i de fer banca que tenim.\nQuan ens coneixen, difícilment ens deixen, perceben que som diferents i que és important tindre en el seu pool bancari una entitat de referència com és Caixa Popular.\nQuin tipus de servei i assessorament pot esperar un client del sector en Caixa Popular?\nEls centres/col·lectius clients de Caixa Popular reben un servei professional, personalitzat i global. Aquest servei pot anar des de la simple obertura d’un compte corrent amb la gestió corresponent de cobraments i pagaments, el suport a les famílies a través de les línies de finançament educatives, la valoració de projectes d’inversió per a construcció o adaptació d’aules o finançament de necessitats de circulant.\nEn Caixa Popular ens adaptem a les necessitats dels nostres centres i col·lectius.\nLa figura de soci cooperativista i tot el que implica: responsabilitat, llibertat de participació, col·laboració i implicació en l’entorn, gestió per valors, confiança, companyonia, compromís… Així podríem continuar parlant dels avantatges del nostre model cooperativista i de com Caixa Popular i el compromís de cadascun dels seus socis és important amb vista a ser un agent rellevant en el creixement i la transformació de l’economia i societat valenciana.\nMoltes gràcies a Francisco per la seua generositat a l’hora de respondre’ns a aquestes preguntes. I amb aquesta ja són cinc les entrevistes a especials; pots llegir-ne la resta en els enllaços següents:\nJosep Llopis, Vicent Vengut, Mireia Mirete, Miguel Montagut.\n8 de gener de 2022 | 0 comentaris


Ràdio Falset - 107.6 FM - Fins a 89 persones han participat en algun dels cursos organitzats pel Servei Comarcal de Català del Priorat\nButlletí informatiu 09-10-2019\nFins a 89 persones han participat en algun dels cursos organitzats pel Servei Comarcal de Català del Priorat\nAvui dimecres el Servei Comarcal de Català (SCC) del Priorat celebra el final dels curs de català al Castell de Falset - Museu Comarcal. Per cloure el curs es farà una visita guiada al Castell de Falset- Museu Comarcal adaptada als coneixements lingüístics dels participants. A la segona part de la trobada els aprenents de català seran els protagonistes ja que relataran la seva experiència com a tals. Després d’unes paraules d’Anna Saperas, directora del Centre de Normalització Lingüística de l’Àrea de Reus, del qual forma part el Servei Comarcal de Català, tancarà l’acte la consellera comarcal Meritxell Martorell Porqueres.\n89 persones han participat als diferents cursos de català\nAquest curs 2018-2019 els cursos del SCC del Priorat han experimentat un gran creixement: així, de 2 cursos amb 28 inscrits l’any anterior s’ha passat a 5 cursos amb 89 inscrits. Els nivells d’aquests cursos han estat dos Inicials, per a persones sense cap coneixement de català, un Bàsic 1 i un Bàsic 2 per a persones que ja el comencen a parlar, i un curs sobre Novetats i canvis de la Gramàtica i l’Ortografia de l’IEC. També hi ha hagut 11 inscripcions als cursos en línia de la plataforma Parla.cat.\nEls dos primers els han seguit sobretot mares magribines de l'Escola Antoni de Vilanova de Falset, centre que s’ha implicat activament en aquesta formació i en el programa Voluntariat per la llengua, i també joves estrangers no acompanyats procedents del centre del Masroig.\nAls nivells bàsics hi han participat alumnes de Romania, Irlanda, Moldàvia, el Marroc, l’Argentina, els Estats Units, la República Dominicana i Togo. El curs sobre la nova Gramàtica ha tingut 17 inscrits, bàsicament personal del Consell Comarcal i de l’Ajuntament de Falset.\nPel que fa al programa Voluntariat per la llengua, aquest període han funcionat 5 parelles a la comarca, 4 a Falset i una a Gratallops, però des del SCC s’espera que augmentin properament ja que les persones que ara han finalitzat el Bàsic 2 ja podran tenir parella lingüística si així ho desitgen.\nInformatiu cap de Setmana 05-10-2019\nButlletí informatiu 02-10-2019\nInformatiu cap de Setmana 28-09-2019\nButlletí informatiu 25-09-2019\nVisites: Avui 20 - Ahir 206 - Setmanals 226 - Mensuals 2311 - Totals 162732


Parla una víctima del tràfic de persones: "L'única esperança era que arribés un miracle"\nAmb aquesta frase resumeix el pensament que tenia una esclava sexual que ha pogut sortir d'aquest món i que ha explicat el seu testimoni colpidor a TV3. Va venir enganyada per un anunci que li oferia feina en el sector turístic i es va trobar que li van retenir el passaport i la van obligar a prostituir-se. Molt poques dones s'atreveixen a denunciar-ho.\nRedacció 14/05/2013 - 00.02 Actualitzat 14/05/2013 - 10.26\n"L'única esperança era esperar un miracle". Amb aquesta frase resumeix el pensament que tenia una esclava sexual que ha pogut sortir d'aquest món i que ha explicat el seu testimoni colpidor a TV3. Va venir enganyada per un anunci que li oferia feina en el sector turístic i es va trobar que li van retenir el passaport i la van obligar a prostituir-se. Molt poques dones s'atreveixen a denunciar-ho.\nAmaga la seva identitat i ni tan sols vol que se sàpiga l'origen de la màfia que la va enganyar. "No em podia creure que m'estigués passant això a mi. En aquestes situacions comences a creure en Déu perquè és l'única esperança que tens. No coneixes ningú ni parles l'idioma, l'única esperança era que arribés un miracle", explica. I encara es fa creus del seu alliberament: "De vegades, quan penso que em podia haver quedat allà i que la meva vida ja està...", diu amb tristesa.\nUn mes després, una investigació policial va permetre alliberar-la i va decidir denunciar els fets, un gest encara poc habitual. Des del desembre del 2010, el tràfic d'éssers humans està tipificat com a delicte. Des d'aleshores, hi ha hagut 20 actuacions policials a Barcelona, però només dues han acabat amb sentències condemnàtories, cinc a tot l'Estat. La principal dificultat és que la víctima desisteix per por\nVíctimes del tràfic humà


Felip Díez Sada – Manresans deportats als camps nazis\nFelip Díez fou un mestre manresà d’esquerres que va haver d’exiliar-se a França el 1939 i que fou capturat per l’exèrcit alemany i deportat al camp de concentració de Mauthausen.\nNascut el 6 de juny de 1913, era natural del poble aragonès de Terrer, a la província de Saragossa. Els seus pares van emigrar a Catalunya els anys 20. Militant de la CNT, el 1933 Díez entra a treballar a l’Escola Racionalista de Manresa com a mestre i director. Arran dels Fets d’Octubre de 1934 va ser detingut i l’escola va estar tancada uns quants mesos. El juliol de 1935, però, va obtenir el títol oficial de mestre de l’Escola de Magisteri Primari de Barcelona.\nEn esclatar la guerra civil va allistar-se com a voluntari a la columna Durruti, però aviat va tornar a Manresa on ocupà el càrrec de regidor de Cultura i Sanitat en el primer Consell Municipal de la ciutat. També va presidir la delegació del Bages del CENU (Consell de l’Escola Nova Unificada). Fou president del Departament de Proveïments al Front del Consell Municipal de Barcelona, fins que a l’agost de 1937 la seva lleva fou mobilitzada.\nEl 1939 es va exiliar a França. Va ser internat en un camp de concentració i, en iniciar-se la guerra mundial, va ser incorporat a la Companyia de Treballador Espanyols nº31 al servei de l’exèrcit francès. L’enfonsament militar de juny de 1940 provoca la captura per la Wehrmacht de la seva companyia, que estava treballant en les fortificacions de la Línia Maginot a Belfort.\nDíez va ser empresonat com a presoner de guerra a Belfort mateix, fins que el 26 d’abril de 1941 la Gestapo va ordenar la deportació dels republicans espanyols a Mauthausen. Ell va ser el deportat nº3506.\nDesprés d’una temporada al camp central fou traslladat al Kommando Steyr i el gener de 1945 a Gusen, d’on va ser alliberat el 5 de maig de 1945 per les tropes aliades.\nLa pervivència de la dictadura franquista va impedir que els antifeixistes espanyols tornessin a casa. El deportats espanyols no tenien on anar, mentre que la resta de presoners de Mauthausen van poder retornar als seus països. Díez va romandre diverses setmanes al camp nazi, fins que França va acceptar acollir-lo. No va trepitjar sòl francès fins el 16 de juliol de 1945, més de dos mesos després de l’alliberament del camp.\nFelip Díez finalment va establir-se a París i es dedicà a la pintura. Va participar en diverses exposicions de quadres i va col·laborar en diferents revistes. Participà en l’exposició organitzada a la galeria La Boétie, de París, el febrer de 1951. Va formar part de la Federación Española de Deportados Internos Políticos (FEDIP), i va col·laborar en la seva revista Hispania. El 1954 va adquirir la nacionalitat francesa.\nVa morir, vidu, el 6 d’abril de 2001 a l’Hospital de Juvisy-sur-Orge, a les rodalies de París.\nFelip Díez Sada (www.aragonesesdeportados.org)\nPortada de l’expedient de deportat polític de Felip Díez Sade. (Font: Archives des Victimes des Conflits Contemporanis – Caen, França).\n31/3/1948: certificat del ministeri francès sobre la seva estada a Mauthausen. (Font: Archives des Victimes des Conflits Contemporanis – Caen, França).\n14/11/1954: L’expedient de sol·licitud de concessió del títol de deportat polític al govern francès. (Font: Archives des Victimes des Conflits Contemporanis – Caen, França).\n1953/1954: Reconeixement i atribució del títol de deportat polític per la república francesa. (Font: Archives des Victimes des Conflits Contemporanis – Caen, França).\nUna obra de Felip Díez Sada. Es titula “Deporté”. (Revista “Hispania”).\nObra de Felip Díez Sada. (Revista “Hispania”).\nUna altra de les obres de Felip Díez Sada.\nCrítiques a una exposició de les obres de Díez Sada (anomenat “José” per error) a la Galeria de La Tournelle de Paría. (Revista “Hispania”).\nCrítiques a una exposició de les obres de Díez Sada a la Galeria de La Tournelle de Paría. (Revista “Hispania”).